***Serdült B. Éva beszéde június 4-én, a nemzeti összetartozás napján a Paksi Konzervatív Egyesület rendezvényén, a paksi székely kapu előtt.***

**Összetartozás**

Mondják, hogy az ember lelkileg oda tartozik, ahova született. Igaz lenne ez a mai zavaros világban, amikor szülőhelyünktől ezer és ezer km-re élünk, gyakran családunk tagjai idegen ajkúak, gyermekeink tőlünk tanulnak meg néhány „alig kiejthető szót” az anyanyelvünkből, amikor hátrakapjuk fejünket az idegen világban, ha az utcán meghalljuk anyanyelvünk néhány szavát: Ki lehet az, honnan jött, Erdélyből vagy a Felvidékről, vagy éppen Magyarországról? Igen, én azt hiszem, igaz ez. Szülőföldünk úgy él bennünk, mint lenyomat, mint a DNS-ünk. Bár Illyés Gyula azt írta, hogy „haza a magasban” van, Márai Sándor ennél valósabban fogalmaz: *„ A világon nincsen semmiféle értelme számodra hazád nélkül. Ne várj jót a hazától, s ne sopánkodj, ha megbántanak a haza nevében. Mindez érdektelen. Egyáltalán, semmit se várj a hazától. Csak adjál azt, ami legjobb az életedben. Ez a legfőbb parancs, bitang az, aki ezt a parancsot nem ismeri.”*

Ha távol a hazád, teremtsd meg ott magadnak, ahol élsz, haza, szülőföld és otthon, ebben élj. Évszázados veszedelmeink a magyarok földjét gyakran szabdalták, osztották, uralták, tologatták határait, messzire szakították fiait az óhazától. Parancsoltak idegen törvényeket betartani, idegen szóval fordulni véreinkhez. De mi ma se mondjuk, ha elszakított testvéreink földjére indulunk, hogy megyek Szlovákiába, Ukrajnába, Romániába, Szerbiába, hanem azt mondjuk, megyek Erdélybe, Kárpátaljára, Felvidékre, Délvidékre. Ma már a román határon túlra-bármelyi régió legyen is az a Déli-Kárpátokig-, azt mondjuk: Erdély. Pedig ez nem mindig volt így, Magyarország és Erdély között ott volt a Partium, a Részek, ennek határai időnként változtak, attól függően, hogy az Erdélyi Fejedelemséghez vagy a Magyar Királysághoz, vagy idegen királyok birodalmához tartozott-e Várad, Arad, Máramaros, a Bánság. Az elcsatolt területek őslakos magyar lakóinak jogfosztottságáról, politikai és ideológiai hálók alatti vergődéséről, mindennapi harcáról, az „anyaországból” való kizárásából a nagyvilág nem sokat tud.

Állampolgárság nélküli polgárként 1979 tavaszán tanár voltam Bonyhádon, mentem a nekem kiosztott osztályom felé, leendő osztályfőnökként. „Jön a román!”- suttogta az osztály felé az ajtóban leskelődő hetes. Megdöbbentem, kénytelen voltam történelem órát tartani becsukott ajtó mögött, mert azt már tudtam, hogy ezzel az irredentizmus bűnébe estem. Később elmesélték a családlátogatás során a szülők, hogy ők bukovinai székelyek, az 1940-es évek elején telepítette át őket a magyar kormány először a később létrejött Jugoszlávia területére, majd Magyarországra menekültek át a szerbek elől. Unokáiknak, az én tanítványaimnak erről soha nem beszéltek. Félelemből, bizony! Úgy nőtt fel (és nő fel még most is) egy nemzedék, hogy nem tudták, Erdélyben magyarok élnek, magyarul beszélnek. *(„Hol tanultál meg ilyen jól magyarul?” kérdezték tőlem „komoly” felnőttek. „Anyaország”, ilyen nincs, miket beszélsz?)*

A hajdani Nagy Magyarország határai nagy birodalmat fogtak össze, Pl. Teleki Mihály, Apafi erdélyi fejedelem kancellárja, amikor Husztra ment, hogy a várkapitánnyal, Hagymásy Kristóffal (a Hagymásy család gyökerei a Pakshoz közeli Györkönyből erednek) a vár erősítéséről tárgyaljanak, az egész hosszú útvonalon mindenhol saját birtokán szállhatott meg. A lengyelek az erdélyi fejedelmet, Báthory Istvánt kérték fel királyuknak. „Bécsnek büszke vára” rettegett Mátyás hadaitól, ám a 20. század új rablói úgy tologatták a határokat, mintha valami társasjátékot játszanának: Meddig is tartson a határ, na, még toljuk kicsit bennebb! Mit meg nem tettek az ostobaság és kegyetlenség oltárán: mindnyájan ismerjük Kis-és Nagyszelmenc kálváriáját, a kettéválasztott falut, ahol a temető Ukrajnához, a falu kútja pedig Szlovákiához került. Máramarosban ugyanezt tették, Kistécső maradt a román oldalon, Nagytécső meg Ukrajna felén, aki rokonát akarta meglátogatni, Romániából felutazott Bakóba, (kb 300 km.), majd a másik oldalon Ukrajnában végigutazott a szembe oldalra, hogy átlásson otthon hagyott házára. Ezt az elvtársak rendjén valónak tartották. A szétszórt, megtizedelt magyarságot több „baráti ország” állampolgáraivá osztották, egymástól is elszigetelték. Kányádi Sándor, Udvarhely Vármegye, Nagygalambfalva szülötte írta Isten háta mögött c. versében 1985-ben:

*„Üres az istálló s a jászol*

*idén se lesz nálunk karácsony, hiába vártok*

*nem jönnek a három királyok*

*sok dolga van a teremtőnek*

*mindenkivel ő sem törődhet*

*messzi a csillag*

*mindenüvé nem világíthat*

*megértjük persze mit tehetnénk*

*de olyan sötétek az esték*

*s a szeretetnek*

*hiánya nagyon dideregtet*

*előrelátó vagy de mégis*

*nézz uram a hátad mögé is*

*ott is lakoznak*

*s örülnének a mosolyodnak”*

Mik is vagyunk tehát? Magyarok, keresztények, polgárok és európaiak. Márai az idegen világban fogalmazta meg egy versciklusában:

*„Hol vagy otthon? Csak a nyelvben, / Minden más zavaros, homályos”Az anyanyelv megőrzése nemzettudatunk záloga, bárhol éljünk is, szülőföldünkhöz való kötődésünk identitásunkat erősíti „Kirakni rajzod, régi Kassa, álom… Fakult kis rajz e vad, színes világon”-*írta az óceán túlpartjára sodort költő.

Kányádi Sándor néhány sorban örökítette meg, mit jelent neki a szülőföld *„Mikor szülőföldje határát megpillantja a szívem, Kolumbusz árbockosarából kiáltó matróza, mikor idáig érkezem, minden más táj csak óceán, ez itt a föld, a föld nekem.”* (1975) Mondjuk mi is a költővel együtt, hogy „nem határon túli, hanem határtalanul magyarok vagyunk.”

Az összetartozás valódi értékét Magyarország mutathatja meg a közös hazából kirekesztett gyermekeinek olyan tragikus helyzetekben, mint ami ezekben a napokban történt: természeti csapások, pusztító árvizek rombolása, életveszélybe sodort emberek veszteségei. Ki segítene a bajba jutottakon, ha nem a mindenkori anyaország, a körbefaragott Magyarország, csak rá tekinthet a bajba jutott magyarság. Az elszakított, elárvult magyarokra rátaláltak a testvértelepülések, az oda-vissza látogatások, az egyre szorosabbra fűzött barátságok. Az összetartozás szép példáját láttam valamikor 2004 után, a paksi reformátusokat kísértem Szatmárban, Máramarosban. Szigeten a Tiszán készültünk busszal átkelni, de a kishatárforgalom erre nem volt alkalmas. Ki kellett szállni, átgyalogolni a hídon, ám odaát autókkal vártak Viskről a barátok, ismerősök, örömmel vitték városukba, házukba a jól ismert paksiakat, másnap vissza a határhoz, a buszhoz.

Nem mulasztottam el egyetlen alkalmat sem, amikor paksi diákjaimat szülőföldemre átvihettem, a határtól Marosvásárhelyig meséltem az erdélyi régiók történetét, majd le Háromszékig a sokszor tragikus székely szabadságmozgalmakat. Nem volt ez erkölcsi haszon nélkül, pár évre rá egyik diák felkeresett, hogy párját Erdélybe vinné nászútra, merre is menjenek, mit nézzenek meg. Hát valahogy így barátaim, az összetartozás szellemiségét így is lehet a jövő nemzedékébe plántálni. Az összetartozásról nem beszélni kell, hanem megélni, s ha kizöldül, akkor öntözni, táplálni. „*Mert vissza nem foly az időnek árja / Előre duzzad feltarthatatlanul /* (…) *Bízvást, mi benne vagyunk a fősodorban / Veszhet közülünk még talán nem egy / De szállva, ím, elsők között a sorban / Vásznunk dagad, hajónk előre megy!”* - üzeni Arany János, (**Magányban 1861**). Hát akkor vigyük előre az időt, s javítgassuk szorgalmasan, amit elődeink elrontottak.